Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2022/C 252/09)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”CASTAGNA DI ROCCAMONFINA”

EU-nro: PGI-IT-02764 – 16.3.2021

SAN ( ) SMM (X)

1. [SAN:n tai SMM:n] nimi tai nimet

”Castagna di Roccamonfina”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1. Tuotelaji

Luokka 1.6 Hedelmät, vihannekset ja viljat sellaisenaan tai jalostettuina

3.2. Kuvaus 1 kohdassa nimetystä tuotteesta

Suojattu maantieteellinen merkintä (SMM) ”Castagna di Roccamonfina” on varattu lajikkeisiin Primitiva (tai Tempestiva), Napoletana (tai Riccia, tai Riccia Napoletana), Mercogliana (tai Marrone), Paccuta ja Lucente (tai Lucida) kuuluville hedelmille, jotka on tuotettu määritetyllä maantieteellisellä alueella.

Kulutukseen saatettaessa tuotteella on oltava seuraavat ominaisuudet:

a) Tuoreet kastanjat: — hedelmä: muodoltaan epäsymmetrinen, pyöreähkö, keskikokoinen; — kalibrointi: enintään 110 hedelmää kilogrammassa valikoituja ja/tai kalibroituja tuotteita; — syötävä osuus: vähintään 83 %; — siemenkuori: enintään 17 % koko hedelmästä, väriltään kastanjanruskea, jossa heikosti erottuvia tummia juovia, koostumukseltaan ohut ja kova; — ydin: väriltään maidonvalkoinen, koostumukseltaan rapea ja maultaan keskimakea ja hienostunut; — syötävän osuuden kemiallinen koostumus: — vettä: 51–57 %; — proteiineja: 2,3–3,3 g / 100 g; — hiilihydraatteja yhteensä: 38–46 g / 100 g; — rasva-aineita: 1,5–2,3 g / 100 g; — kuori: ohut, ruskea, vain hiukan painautunut ytimeen, keskivahvasti kiinnittynyt; — madonsyömien, epämuodostuneiden, homeisten ja nahistuneiden hedelmien määrään sovelletaan kaupan pitämisen yleisvaatimuksissa (asetuksen (EY) N:o 543/2011 liitteessä I oleva A osa) vahvistettuja sallittujen poikkeamien raja-arvoja.

b) Kuivatut kuorelliset kastanjat: — muodoltaan epäsymmetrinen ja pyöreähkö, koostumukseltaan melko pehmeä, maultaan makean kuoritun hedelmän kaltainen; — kalibrointi: enintään 250 hedelmää kilogrammassa; — syötävän osuuden kemiallinen koostumus: — vettä: enintään 15 %; — proteiineja: 4,4–5,4 g / 100 g; — hiilihydraatteja yhteensä: 60–65 g / 100 g; — rasva-aineita: 3–3,5 g / 100 g; — kuivatun kuorellisen hedelmän saanto: enintään 50 % painosta; — siemenkuori: koostumukseltaan ohut ja kova; — sisäisten tai ulkoisten vikojen (rikkinäinen, madonsyömä tai homeinen hedelmä) määrään sovelletaan kaupan pitämisen yleisvaatimuksissa (asetuksen (EY) N:o 543/2011 liitteessä I oleva A osa) vahvistettuja sallittujen poikkeamien raja-arvoja.

Tuotteessa ei saa olla minkäänlaisia tuholaisia.

c) Kokonaiset kuivatut kuoritut kastanjat: — muodoltaan pyöreähkö, koostumukseltaan melko pehmeä, maultaan makea; — kalibrointi: enintään 300 hedelmää kilogrammassa; — kokonaisen kuivatun hedelmän kosteuspitoisuus: enintään 15 %; — kuivatun kuoritun hedelmän saanto: enintään 50 % painosta; — sisäisten tai ulkoisten vikojen (rikkinäinen, madonsyömä tai homeinen hedelmä) määrään sovelletaan kaupan pitämisen yleisvaatimuksissa (asetuksen (EY) N:o 543/2011 liitteessä I oleva A osa) vahvistettuja sallittujen poikkeamien raja-arvoja.

Tuotteessa ei saa olla minkäänlaisia tuholaisia.

d) Kokonaiset kuoritut kastanjat: — muodoltaan pyöreähkö, koostumukseltaan melko rapea, maultaan makea; — kalibrointi: enintään 200 hedelmää kilogrammassa; — kuorta hedelmässä: enintään 3 %; — madonsyömiä tai homeisia hedelmiä: enintään 2 %; — palaneita hedelmiä: enintään 5 %

3.3. Rehu (vain eläinperäiset tuotteet) ja raaka-aineet (vain jalostetut tuotteet)

–

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Hedelmien lajittelu, kalibrointi, käsittely, sterilointi, kuivaus, kuorinta ja säilöntä suoritetaan jäljempänä 4 kohdassa määritellyllä alueella.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

— Tuoreen tuotteen pakkaaminen: tuote on saatettava myyntiin 0,25–25 kilogramman pakkauksissa, jotka on valmistettu kansallisessa ja EU:n lainsäädännössä sallitusta materiaalista.

— Kuivatun kuorellisen tuotteen pakkaaminen: kuivatut kuorelliset kastanjat on pidettävä kaupan pakkauksissa, jotka on sallittu kansallisessa ja EU:n lainsäädännössä ja jotka sisältävät 0,15–25 kilogrammaa tuotetta.

— Kuivatun kuoritun tuotteen pakkaaminen: kuivatut kuorelliset kastanjat on pidettävä kaupan pakkauksissa, jotka on sallittu kansallisessa ja EU:n lainsäädännössä ja jotka sisältävät 0,1–25 kilogrammaa tuotetta.

— Kuoritun tuotteen pakkaaminen: kokonaisten kuorittujen kastanjoiden pakkaustyypit ovat voimassa olevassa lainsäädännössä tuotteelle sallittuja pakkaustyyppejä, edellyttäen, että ne eivät vaikuta tuotteen laatuun. Pakkauksessa ei saa olla vierasesineitä.

Tyhjiöpakkaaminen suojakaasuun ja pakastaminen on sallittua.

Pakkaukset on sinetöitävä aina siten, ettei pakkausten sisältöä voida poistaa rikkomatta sinettiä.

Pakkaamista valvoo elin, jonka maa- ja metsätalous- sekä elintarvikeministeriö on valtuuttanut valvomaan suojattua maantieteellistä merkintää ”Castagna di Roccamonfina”, jotta voidaan todentaa sen alkuperä ja varmistaa, että tuote ja sen esillepanotapa vastaavat tuote-eritelmiä.

3.6. Tuotteen, johon rekisteröity nimi viittaa, merkitsemistä koskevat erityiset säännöt

Myyntipakkauksen etiketissä on oltava selkein ja helposti luettavin kirjaimin nimi ”Castagna di Roccamonfina” ja sen perässä lyhenne SMM sekä seuraava logo:

Castagna di Roccamonfina -nimen yhteyteen ei saa erikseen sallittujen ominaisuuksien lisäksi lisätä muita ominaisuuksia, kuten seuraavia adjektiiveja: fine (hieno, hienostunut), scelto (valikoitu, laadukas), selezionato (valikoitu) ja superiore (ensiluokkainen). Sallittuja ovat totuudenmukaiset ja todennettavissa olevat viittaukset valmistusmenetelmiin, kuten lajikkeen nimi tai ilmaisu ”poimittu käsin”. Nimien, toiminimien ja yksityisten tuotemerkkien totuudenmukainen käyttö on sallittua, kunhan ne eivät ole luonteeltaan mainostavia tai omiaan johtamaan kuluttajaa harhaan. Muiden maantieteellisten merkintöjen käyttö on kielletty.

Etikettiin ei saa lisätä tässä eritelmässä erikseen sallittujen nimien lisäksi muita nimiä. Lisäksi on ilmoitettava Tuottajan ja pakkaajan nimi, toiminimi ja osoite sekä kaikki voimassa olevassa lainsäädännössä vaaditut tiedot.

4. Maantieteellisen alueen tarkka rajaus

Suojatun maantieteellisen merkinnän ”Castagna di Roccamonfina” tuotantoalueeseen kuuluvat seuraavien kuntien hallinnolliset alueet kokonaisuudessaan: Caianello, Conca della Campania, Galluccio, Marzano Appio, Roccamonfina, Sessa Aurunca, Teano sekä Tora e Piccilli. Kaikki nämä kunnat kuuluvat Casertan maakuntaan.

5. Yhteys maantieteelliseen alueeseen

Castagna di Roccamonfina -nimen tunnustamista koskeva hakemus perustuu tuotteen vahvaan kansalliseen ja kansainväliseen maineeseen sekä sen tärkeimpään ominaispiirteeseen eli hedelmän varhaiseen kypsymiseen.

Castagna di Roccamonfina -kastanjan koko maantieteellistä aluetta hallitsee Roccamonfinan tulivuori, joka on Campanian vanhin vulkaaninen paikka. Se on olennainen osa sitä ympäröivän alueen historiaa ja elämää, ja vieläkin vaikuttavamman alueesta tekee suuren osan siitä peittävä laaja ja kaunis kastanjametsä. Itse asiassa jalokastanja (Castanea sativa), joka on levinnyt lähes kaikkialle tulivuoren hallitsemalla alueella, on alueen vallitseva kasvilaji.

Roccamonfinan vulkaaniselta alueelta on eri geologisina aikakausina levinnyt pyroklastista materiaalia laajalle alueelle, mikä on tehnyt maasta epätavallisen hedelmällisen. Koko alueella maaperä vaihtelee neutraalista happamaan, mikä on ihanteellista kastanjanviljelyn kannalta. Maaperä on hyvää, paksua, erittäin hedelmällistä, pH-arvoltaan kohtalaisen hapanta sekä humusrikasta, ja siinä on monia maakerroksia. Myös ilmasto on erityisen suotuisa kastanjanviljelyyn, sillä keskimääräinen vuotuinen sademäärä on 838 millimetriä ja keskilämpötila 12,8 celsiusastetta.

Tällainen maaperä ja ilmasto (vulkaaninen maaperä, sijainti merenpintaan nähden matalalla ja lämmin kostea ilmasto) edistävät hedelmien varhaista kypsymistä, mikä mahdollistaa tuotteen varhaisen esillepanon Italian ja muiden maiden kastanjamarkkinoilla. Kuten markkinakertomukset ja -luettelot todistavat, Castagna di Roccamonfina todellakin avaa kastanjamarkkinat Italiassa (lukuun ottamatta eurooppalais-japanilaisten hybridien tuotantoa). Tämä johtuu siitä, että suojatun maantieteellisen merkinnän alueella sadonkorjuu, jota kastanjoiden luonnostaan varhainen putoaminen helpottaa, päättyy yleensä samaan aikaan kuin se vasta alkaa muilla tuotantoalueilla, eli lokakuun 10.–20. päivän tienoilla.

Paikallisen maatalouden ja maaseutukulttuurin symbolina Castagna di Roccamonfina -kastanjalla on erittäin pitkä historia.

Kastanjoita on ollut Roccamonfinan alueella jo satoja vuosia ennen kuin roomalaiset ottivat alueen haltuun. Kastanjanviljelystä tuli kuitenkin oleellinen osa alueen taloutta ja paikallisten elinkeino keskiajalla barbaarien hyökkäysten jälkeen. Kastanjoilla, jotka olivat pääasiallinen ruoanlähde talvella ja nälänhädän aikana, oli tärkeä rooli perheiden elämässä Roccamonfinassa ja sen ympärillä. Kastanjapuusta tehtiin talojen kattopalkkeja, huonekaluja ja työvälineitä, ja sitä poltettiin liesissä ja tulisijoissa. Keskiaikaisia historiallisia viittauksia kastanjoihin löytyy paljon, ja ne pääasiassa koskevat perintö- ja myyntilaissa ja -asetuksissa vahvistettuja kastanjaviljelmien omistusoikeuden siirtoja, joista monet ovat säilyneet alueen arvokkaissa arkistoissa ja kirjastoissa. Angevinien saavuttua alueelle vuonna 1270 Roccamonfinan kastanjat alkoivat saada myös kaupallista merkitystä. Alueelle myönnettiin itse asiassa oikeus syksyisin pidettäviin viikkomarkkinoihin sekä yhteen isompaan markkinatapahtumaan kerran vuodessa.

Castagna di Roccamonfina -kastanjan kuuluisin tarina, jota paikalliset asukkaat ovat kertoneet vuosisatojen ajan, alkoi kuitenkin alueen arvokkaimmasta historiallisesta ja uskonnollisesta paikasta, joka on Santuario della Madonna dei Lattani, ikivanhan kastanjametsän ympäröimä uskonnollinen kohde, johon kuuluu kirkko, fransiskaanimunkkien luostari ja San Bernardinon eremitaasi, joka oli kuuluisa jo rakennusvaiheessa. Tarinan mukaan pyhä Bernardino, joka tuli Roccamonfinaan osoittamaan kunnioitustaan paimenpojan läheisestä luolasta löytämälle Neitsyt Marian kuvalle, istutti maahan kastanjapuun kuivan oksan, joka alkoi myöhemmin versoa. Munkit varttoivat tästä pyhästä puusta versoja läheisiin kastanjapuihin, ja näin Castagna di Roccamonfina sai asukkaiden mukaan alkunsa.

Vuosisatojen aikana se, että ympäristö on kastanjapuulle suotuisa ja että paikalliset viljelijät ovat voineet valita itsestään kehittyneitä ekotyyppejä, on mahdollistanut rikkaan sosioekonomisen ja kulttuurisen rakenteen kehittymisen. Siksi tuottajien seuraavat sukupolvet ovat viljelleet tätä itsestään kehittynyttä metsätuotetta parannellen sitä ja levittäen sen nimeä ja mainetta kauas alueen ulkopuolelle.

Vuosisatojen aikana kasvanut kastanjanviljelyn merkitys alueelle on vahvistettu laeissa ja asetuksissa, joita on annettu myöhäiseltä keskiajalta alkaen aina nykypäiviin saakka. Niillä on säännelty kastanjametsien yhteiskäyttöä ja määrätty varsin raskaita sakkoja niille, jotka poimivat hedelmiä laittomasti, erityisesti hedelmien putoamisen aikaan.

Kastanjan taloudellinen merkitys alueelle on vahvistettu myöhempinä vuosisatoina myös muissa kuin paikallisissa kirjallisissa merkinnöissä, esimerkkinä teos ”La Sede Degli Aurunci” vuodelta 1737, mikä osoittaa selvästi Castagna di Roccamonfina -kastanjan merkityksen ennen kaikkea koko alueen arvokkaana taloudellisena resurssina.

Vieläkin tarkemmin se on dokumentoitu markkinakertomuksissa, joihin on kirjattu 1800-luvun puolivälistä alkaen Castagna di Roccamonfina -kastanjoiden myyntihinta eri lajikkeiden mukaan eriteltynä. Yksi esimerkki tällaisesta markkinakertomuksesta on vuonna 1834 ilmestynyt ”Catasto Provvisorio del Comune di Marzano”, jossa mainitaan muun muassa kunnassa ostettujen ja myytyjen kastanjoiden lajikkeet, kuten ”le Castagne Tempestive di Roccamonfina” eli varhainen Castagna di Roccamonfina.

Lisää historiallisia ja kaupallisia todisteita Castagna di Roccamonfina -kastanjan merkityksestä on nähtävissä hallinnollisissa asiakirjoissa, notaarin vahvistamissa osto- ja myyntiasiakirjoissa, markkinakertomuksissa ja markkinoita koskevissa teoksissa sekä teknisissä artikkeleissa ja asiantuntijoiden alueella suorittamia tutkimuksia koskevissa tieteellisissä raporteissa.

Myöhemmin 1980- ja 1990-luvuilla roccamonfinalainen kastanjanviljely oli tunnettua korkeasta innovointitasosta sekä tiheästä ja säännöllisestä leikkaamisesta. Tämä tunnettuus johtuu osittain siitä, että hedelmän myynnistä on tulossa yhä kannattavampaa, erityisesti loppukesällä, kun suurissa kaupungeissa myydyt paahdetut kastanjat ovat lähes yksinomaan Castagna di Roccamonfina -kastanjoita, jotka ovat tunnettuja varhaisesta kypsymisestään.

Se on tuloksellista aikaa tuotteen käytön edistämiselle, johon osallistuu myös eri tahoja, kuten Campanian alue, Casertan maakunta ja kauppakamari. 1990-luvulta alkaen Castagna di Roccamonfina on mainittu lukuisissa julkaisuissa, joissa se usein kuvataan kuuluvan tyypilliseen erinomaisten maatalouselintarvikkeiden valikoimaan, mikä kuvastaa sen taloudellista tärkeyttä. Tällaisia julkaisuja ovat muun muassa ”Guida su Roccamonfina e il Monte S. Croce” vuodelta 1996, ”Campania Terra dell’Ortofrutta” vuodelta 2003 ja ”Campania, luoghi, sapori, eccellenze” vuodelta 2019.

Tällä alueella loppukesällä alkavaa kastanjapuiden sadonkorjuuta on aina pidetty satokauden talouskertomusta parempana merkkinä vuoden tärkeimmästä ajasta koko alueella. Antiikin aikana (900-luvun alussa) Roccamonfinassa järjestettiin muutamia viikkoja kestävät, koko Casertan maakunnan suurimmat kastanjamarkkinat, jotka olivat ainutlaatuinen tapahtuma alueella. Markkinat järjestettiin alueen suurimmalla aukiolla, jossa kaikki kastanjantuottajat saivat tarjota tuotteitaan kauppiaiden myytäviksi syyskuusta lokakuun loppuun. Näistä muinaisista Mercato della Castagna -markkinoista kehittyi lopulta festivaali, johon kuului myös juhlintaa aina sadonkorjuun kiitosmessusta paikalliseen populaarimusiikkiin ja tanssiin. Kunnan viranomaiset ja matkailutoimisto käsittivät, että asukkaat haluavat juhlia kastanjoiden sadonkorjuuta ja myyntiä, ja järjestivät vuonna 1976 ”Sagra della Castagna di Roccamonfina” -juhlan. Siitä lähtien tämä juhla on järjestetty aina lokakuun toisena sunnuntaina, ja sitä saapuu viettämään ihmisiä kaikkialta ympäröivältä alueelta. Asukkaat yhdistävät juhlan historialliseen identiteettiinsä ja juuriinsa maaseudulla sekä maaseudun perinteisiin. Sagra-juhla on kehittynyt edelleen ajan myötä, ja siitä on tulossa todellinen ”Mostra Mercato della Castagna” eli kastanjamarkkinat sekä perinteinen populaarikulttuuri- ja viihdetapahtuma.

Castagna di Roccamonfina -nimi on ollut olemassa ja käytössä ammoisista ajoista lähtien historiallisissa teoksissa ja arkistoiduissa asiakirjoissa sekä Sagra-juhlan ja tiedekonferenssien julisteissa, ja sitä käytetään edelleen paljon kauppalaskuissa sekä tuotteiden ja johdannaistuotteiden merkinnöissä. Nykyisin uusien digitaaliteknologioiden aikana kaiken mahdollisen tiedon tuotteesta voi löytää internetistä: sen historian, erityispiirteet ja kulinaariset käyttötavat, sen, mistä ja miten sitä voi ostaa, sekä gourmet-asiantuntijoiden, kokkien ja kaupan alan toimijoiden arvovaltaiset kertomukset. Tuotteesta on kirjoitettu myös kirjoja, muun muassa keittokirja ”L’Oro bruno di Roccamonfina”, joka julkaistiin vuonna 2019. Italialaisen RAI-televisioyhtiön ohjelmissa, kuten ”Linea Verde” (lähetetty 16.9.2011), ”Sereno Variabile” (lähetetty 8.4.2013), ”Buongiorno Regione” (lähetetty 4.10.2017) ja ”Mezzogiorno Italia” (lähetetty 22.11.2014) sekä TG Regionale -lähetyksissä (lähes vuosittain lokakuussa), on esitetty usein tallennettuja ja live-raportteja Castagna di Roccamonfina -kastanjoista, erityisesti sadonkorjuun ja Sagra-juhlan aikaan. Näiden lisäksi useita lähetyksiä Roccamonfinasta ja sen kastanjoista on esitetty eri paikalliskanavilla (TeleLuna, Tele2000, Antenna3, ReteSei jne.).

Eritelmän julkaisutiedot

Tuote-eritelmän teksti on saatavilla kokonaisuudessaan seuraavassa osoitteessa:

http://www.politicheagricole.it/flex/cm/pages/ServeBLOB.php/L/IT/IDPagina/3335”

tai

menemällä suoraan maa- ja metsätalous- sekä elintarvikeministeriön verkkosivustolle (www.politicheagricole.it) ja valitsemalla ensin ”Qualità” (ylhäällä oikealla), sen jälkeen ”Prodotti DOP IGP STG” (vasemmassa reunassa) ja lopuksi ”Disciplinari di Produzione all’esame dell’UE”.

(1) EUVL L 343, 14.12.2012, s. 1.